Tarybos reglamentas (EB) Nr. 2800/98
1998 m. gruodžio 15 d.
dėl pereinamųjų priemonių, taikytinų bendrojoje žemės ūkio politikoje atsižvelgiant į euro įvedimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį ir ypač į jos 42 bei 43 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
atsižvelgdama į Pinigų komiteto nuomonę [4],
kadangi 1998 m. gruodžio 15 d. Tarybos reglamentas (EB) Nr. 2799/98, nustatantis žemės ūkio politikos priemones dėl euro [5], panaikina galimybę nustatyti konkrečius žemės ūkyje taikomus konvertavimo kursus, kurie skiriasi nuo faktinių valiutoms taikomų konvertavimo kursų;
kadangi žemės ūkyje taikomi konvertavimo kursai, galiojantys 1998 m. gruodžio 31 d. pagal 1992 m. gruodžio 28 d. Tarybos reglamentą (EEB) Nr. 3813/92 dėl apskaitos vieneto ir perskaičiavimo kursų, taikytinų įgyvendinant bendrąją žemės ūkio politiką [6], galėjo skirtis nuo perskaičiavimo kursų, Tarybos neatšaukiamai nustatytų Europos pinigų sąjungai priklausančių valstybių narių valiutoms pagal Sutarties 1091 straipsnio 4 dalies pirmą sakinį, ir nuo faktinių keitimo kursų, 1999 m. sausio 1 d. galiojančių valstybėms narėms, nepriklausančioms Europos pinigų sąjungai;
kadangi žemės ūkio konvertavimo kursų išnykimas 1999 m. sausio 1 d. gali daryti tokį pat poveikį kaip ženklus perkainojimas; kadangi tai savo ruožtu gali lemti pajamų, gaunamų iš žemės ūkio, sumažėjimą; kadangi dėl to galėtų būti pateisinama nuostata dėl laikinos ir proporcingai mažinamos paramos, teikiamos atsižvelgiant į žemės ūkio kainų pokyčius taip, kad tai būtų suderinama su bendraisiais ekonomikos principais;
kadangi turi būti imtasi priemonių, kad būtų įmanoma suvienodinti žemės ūkyje taikomų perskaičiavimo kursų išnykimo įtaką kai tiesioginei tam tikrų rūšių paramai, teikiamai nacionaline valiuta vadovaujantis konkrečiomis taisyklėmis, pritaikytomis tokiai paramai;
kadangi turėtų būti patvirtinta nuostata, skirta glaudžiam valstybių narių ir Komisijos bendradarbiavimui, palengvinančiam šio reglamento įgyvendinimą,
PRIĖMĖ ŠĮ REGLAMENTĄ:
1 straipsnis
Šiame reglamente nepažeidžiant Reglamento (EB) Nr. 2799/98:
a) "ženklus perkainojimas" - perskaičiavimo kurso, taikytino 1999 m. sausio 1 d., sumažinimas, pagal absoliučiąją vertę didesnis už skirtumus tarp to kurso ir žemiausių perskaičiavimo kursų lygių, taikytinų:
- paskutinius 12 mėnesių ir
- bet kada anksčiau daugiau kaip 12 mėnesių, bet ne daugiau 24 mėnesius, ir
- bet kada anksčiau daugiau kaip 24 mėnesius, bet ne daugiau kaip 36 mėnesius.
Atsižvelgiama tik atitinkamai į du trečdalius ir vieną trečdalį skirtumų, apibrėžtų antroje ir trečioje įtraukose;
b) "ženkli dalis" reiškia skirtumą tarp, viena vertus, ribinio ženklių ir neženklių perkainojimų dydžio, o, kita vertus, skirtumą tarp euro konvertavimo į nacionalinės valiutos vienetus kurso arba euro keitimo į nacionalinę valiutą kurso 1999 m. sausio 1 d. Šis skirtumas išreiškiamas kaip procentinė to ribinio dydžio dalis.
2 straipsnis
Jeigu euro konvertavimo į bet kurios valstybės narės nacionalinės valiutos vienetus kursas arba euro keitimo į bet kurios valstybės narės nacionalinę valiutą kursas 1999 m. sausio 1 d. ženkliai perkainojamas pagal žemės ūkyje taikomą konvertavimo kursą, galiojantį 1998 m. gruodžio 31 d., Reglamento (EB) Nr. 2799/98 4 ir 6 straipsniai taikomi tam ženkliam perkainojimui, o ženkli jo dalis yra tokia, kaip nurodyta 1 straipsnio b dalyje.
Tačiau maksimali suma, nustatoma pagal Reglamento (EB) Nr. 2799/98 4 straipsnio 2 dalį, sumažinama arba nemokama, jeigu reikia, kaip įtakos keitimo kursų pokyčiams, užregistruotiems per pirmuosius devynis 1999 m. mėnesius, funkcija.
3 straipsnis
1. Jeigu euro perskaičiavimo į nacionalinės valiutos vienetus kursas arba euro keitimo į nacionalinę valiutą kursas, galiojantis lemiamo įvykio dieną 1999 m., taikomas:
- fiksuoto dydžio paramai, skaičiuojamai už hektarą arba už vieną naminį gyvulį, arba
- kompensacinei priemokai už avį arba ožką, arba
- struktūrinio pobūdžio arba aplinkosaugai skiriamoms sumoms,
yra mažesnis už taikytą anksčiau, tada teikiama kompensacinė parama.
Parama skaičiuojama pagal Reglamento (EB) Nr. 2799/98 5 straipsnį.
Neatsižvelgiant į minėto reglamento 6 straipsnio 1 dalies antrą įtrauką, pirmaisiais metais Bendrijos įnašas sudaro 100 % paramos.
2. Paskesniais metais Taryba, gavusi Komisijos pasiūlymą, kvalifikuota balsų dauguma gali atšaukti 1 dalies pirmo ir antro punktų nuostatas ir numatyti proporcingą kompensacijos mažinimą.
4 straipsnis
Iki 2001 m. kovo 31 d. Komisija pateikia Tarybai ataskaitą dėl šiame reglamente numatytų pereinamųjų priemonių taikymo.
5 straipsnis
Išsamios šio reglamento taikymo taisyklės patvirtinamos laikantis tvarkos, nustatytos:
a) 1992 m. birželio 30 d. Tarybos reglamento (EEB) Nr. 1766/92 dėl bendro grūdų rinkos organizavimo [7] 23 straipsnyje arba
b) atitinkamais kitų reglamentų dėl bendro žemės ūkio arba žuvų produktų rinkų organizavimo straipsniais; arba
c) atitinkamais kitų Bendrijos nuostatų, numatančių panašią tvarką, straipsniais.
6 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas taikomas nuo 1999 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. gruodžio 15 d.